b'\n_START_ARTICLE_\nAlan Jay Lerner\n_START_PARAGRAPH_\nAlan Jay Lerner (31. elokuuta\xc2\xa01918 New York \xe2\x80\x93 14. kes\xc3\xa4kuuta 1986 New York) oli yhdysvaltalainen sanoittaja ja k\xc3\xa4sikirjoittaja. H\xc3\xa4net tunnetaan parhaiten yhteisty\xc3\xb6st\xc3\xa4\xc3\xa4n s\xc3\xa4velt\xc3\xa4j\xc3\xa4 Frederick Loewen kanssa. Heid\xc3\xa4n menestyneimpiin teoksiinsa kuuluvat elokuvamusikaali Gigi sek\xc3\xa4 Broadway-n\xc3\xa4ytelm\xc3\xa4t Brigadoon, Paint Your Wagon ja My Fair Lady.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nLerner syntyi varakkaaseen perheeseen New Yorkissa. H\xc3\xa4n opiskeli musiikkia Juilliard Schoolissa ja valmistui oppilaitoksesta vuonna 1939. Vuonna 1942 h\xc3\xa4n tutustui saksalaissyntyiseen s\xc3\xa4velt\xc3\xa4j\xc3\xa4 Frederick Loeween._NEWLINE_Loewen ja Lernerin ensimm\xc3\xa4inen musikaali Life of the Party ei menestynyt mainittavasti Broadwaylla. Vuoden 1947 Brigadoon menestyi paremmin ja n\xc3\xa4ytelm\xc3\xa4n kappaleesta \xe2\x80\x9dAlmost like Being in Love\xe2\x80\x9d tuli hitti muun muassa Frank Sinatran ja Mildred Baileyn \xc3\xa4\xc3\xa4nitt\xc3\xa4m\xc3\xa4n\xc3\xa4. Vincente Minnelli ohjasi Brigdoonista vuonna 1957 elokuvaversion Lumottu laakso._NEWLINE_Loewen ja Lernerin toinen menestynyt n\xc3\xa4ytelm\xc3\xa4 oli Kalifornian kultarynt\xc3\xa4ykseen sijoittuva Paint Your Wagon. Musikaali sai ensi-iltansa vuonna 1951. Lee Marvin nauhoitti vuonna 1970 menestyneen version n\xc3\xa4ytelm\xc3\xa4n kappaleesta \xe2\x80\x9dWand\xe2\x80\x99rin\xe2\x80\x99 Star\xe2\x80\x9d. Clint Eastwood esiintyi musikaalin elokuvaversiossa Kultarynn\xc3\xa4k\xc3\xb6n iloiset p\xc3\xa4iv\xc3\xa4t (1969) ja lauloi siin\xc3\xa4 kappaleen \xe2\x80\x9dI Talk to the Trees\xe2\x80\x9d._NEWLINE_Vuonna 1956 sai ensi-iltansa George Bernard Shaw\xe2\x80\x99n Pygmalion-n\xc3\xa4ytelm\xc3\xa4\xc3\xa4n perustuva Broadway-musikaali My Fair Lady, josta tuli Lernerin ja Loewen uran suurin menestys. Alkuper\xc3\xa4isiin n\xc3\xa4yttelij\xc3\xb6ihin Broadwaylla kuuluivat muun muassa Rex Harrison, Julie Andrews ja Stanley Holloway. Vuonna 1964 n\xc3\xa4ytelm\xc3\xa4st\xc3\xa4 kuvattiin elokuvaversio My Fair Lady, jonka p\xc3\xa4\xc3\xa4osassa olivat Harrison, Holloway ja Audrey Hepburn. N\xc3\xa4ytelm\xc3\xa4n tunnetuimpiin kappaleisiin kuuluu \xe2\x80\x9dOn the Street Where You Live\xe2\x80\x9d, jonka ovat esitt\xc3\xa4neet muun muassa Eddie Fisher, Vic Damone ja Andy Williams._NEWLINE_Lerner ja Loewe tekiv\xc3\xa4t musiikin Vincente Minnellin vuoden 1958 elokuvaan Gigi. Elokuva palkittiin yhdeks\xc3\xa4ll\xc3\xa4 Oscarilla; Lerner ja Loewe voittivat parhaan laulun palkinnon kappaleella \xe2\x80\x9dGigi\xe2\x80\x9d ja k\xc3\xa4sikirjoituksen sovittamisesta vastannut Lerner palkittiin sen lis\xc3\xa4ksi parhaan k\xc3\xa4sikirjoituksen Oscarilla._NEWLINE_Frederick Loewe j\xc3\xa4i el\xc3\xa4kkeelle vuonna 1962, ja Lerner jatkoi musiikin tekemist\xc3\xa4 muiden s\xc3\xa4velt\xc3\xa4jien kanssa. Burton Lane s\xc3\xa4velsi musikaaliin On a Clear Day You Can See Forever (1965) ja Andr\xc3\xa9 Previnin kanssa h\xc3\xa4n teki Coco Chanelin el\xc3\xa4m\xc3\xa4\xc3\xa4n perustuvan n\xc3\xa4ytelm\xc3\xa4n Coco (1969). Lernerin 1970-luvun tuotantoon kuuluu yhdess\xc3\xa4 Leonard Bernsteinin kanssa tehty musikaali 1600 Pennsylvania Avenue.'